**Salm 70**

(Yr ail gasgliad o Salmau 42—72)

**Gweddi am help**

*(Salm 40:13-17)*

*I'r arweinydd cerdd: Salm Dafydd. I'th atgoffa.*

*1 O Dduw, achub fi! O ARGLWYDD, brysia i'm helpu!*

*2 Gwna i'r rhai sydd am fy lladd i deimlo embaras a chywilydd.*

*Gwna i'r rhai sydd am wneud niwed i mi droi yn ôl mewn cywilydd.*

*3 Gwna i'r rhai sy'n chwerthin ar fy mhen droi yn ôl mewn cywilydd.*

*4 Ond gwna i bawb sy'n dy geisio di ddathlu'n llawen! Gwna i'r rhai sy'n mwynhau dy weld ti'n achub ddweud, “Mae Duw mor fawr!”*

*5 Dw i mewn angen ac yn ddiamddiffyn; O Dduw, brysia ata i! Ti ydy'r un sy'n gallu fy helpu a'm hachub. O ARGLWYDD, paid oedi!*

.....................

Mae geiriau’r Salm hon yr un peth â Salm 40:13-17. Pam? Does neb yn gwybod! Ond gan fod y geiriau ‘I’th atgoffa’, yn y rhagarweiniad mae rhai arbenigwyr yn awgrymu fod Dafydd eisiau cofio geiriau’r Salm am ei fod mewn perygl yn aml.

Mae beirdd yn aml yn defnyddio ail-adrodd i bwysleisio pethau pwysig - gan fod y Salmau yn farddoniaeth ac yn ganeuon mae’n debyg bod Dafydd yn gwneud yr un peth. Os darllenni di Salm 35:4, 21, 26 a 27 fe weli di fod yr un syniadau yn y rhan fwyaf o Salm 70 hefyd!

Roedd bywyd Dafydd yn un hir ac anturus. Er mai dim ond mab ifancaf ffermwr o’r enw Jesse oedd e, cafodd ei ddewis gan Dduw i fod yn Frenin Israel. Mae hanes ei fywyd yn 1 a 2 Samuel. Dyma rai o’r sefyllfaoedd anodd wynebodd Dafydd: ymladd yn erbyn y cawr Goliath; ffoi oddi wrth y Brenin Saul oedd yn trio ei ladd; gwrthryfel ei fab Absalom; ei gosbi gan Dduw am iddo gael *affair* hefo Bathseba; amddiffyn Israel rhag gelynion o’r tu allan. Digwyddodd pob math o bethau i Dafydd, ac roedd o angen help gan Dduw yn aml. Trwy gydol ei fywyd roedd ei galon yn agos at yr Arglwydd. Roedd o’n trystio Duw ac yn troi ato bob tro roedd o mewn angen. Pan roedd o’n gwneud pethau drwg, roedd o’n cyfadde’ ei bechodau ac yn gofyn i’r Arglwydd am faddeuant.

Mae’n amlwg o ddarllen y Salm fod Dafydd o ddifri yn troi at Dduw am help. Mae’r Salmau yn dweud dro ar ôl tro na fydd diwedd da i elynion Duw a’i bobl, ond y bydd y rhai sy’n credu yn Nuw yn llawenhau a dathlu.

*Un Arglwydd sydd, ac mae'n rhoi yn hael o'i fendithion i bwy bynnag sy'n galw arno.**Achos, “****Bydd pwy bynnag sy'n galw ar enw yr Arglwydd yn cael ei achub.****”(Rhufeiniaid 10:13)*